钦定古今图书集成/明伦汇编/闺媛典/第221卷 > 李应栋后妻宋氏〈陈氏李氏附〉
## 钦定古今图书集成/明伦汇编/闺媛典/第221卷 > 李应栋后妻宋氏〈陈氏李氏附〉

按《寿州志》：宋氏李茂翠，茂华母也。赋性贞静，八岁娴
内则。长适李应栋为后妻，正色端言，姻族咸重。翠兄
茂祖为栋前妻王氏出，王氏早丧，宋尝抚祖泣下曰：
“汝能偕翠华成立，李氏有后矣。”及长，娶许氏，颇贤淑，
生子欲楫，许旋丧。继娶陈氏、李氏，陈无出，李生子汝
楫，皆在抱。值流寇蜂起，栋为所执，祖奋不顾身，延颈
赴难，栋得脱，祖死焉。未几，栋以伤祖致疾，将就木，嘱
宋曰：“我已矣，弱子童孙尚在襁褓，虽死不瞑目，李氏
一线当在汝。”言毕而绝。宋哀毁骨立，几欲自尽。诸孤
牵衣号泣于前，宋收泪强起，断发毁容，偕二媳矢志
抚孤，勤纺绩，笃义方，御外侮，独持门户，饮冰茹蘗三
十年，教子孙俱先后列庠序。陈抚欲楫不啻己生。李
事姑孝敬，姑病，李每雪夜十起，尝药祷天，求以身代，
姑病赖以复痊。